钦定古今图书集成/理学汇编/学行典/第074卷 > 梁刘勰新论 > 《观量》
## 钦定古今图书集成/理学汇编/学行典/第074卷 > 梁刘勰新论 > 《观量》

“夫曲思于细者，必忘其大；锐情于近者，必略于远。”由
心不并持，则事不兼通，小有所系，大必所忘也。故“仰
而贯针，望不见天；俯而拾虱，视不见地。”天地至大而
不见者，眸掩于针虱故也。是以智者知小道之妨大，
务小察之伤大明，捐弃细识，舒散情性。以斯观之，人
有小察细计者，知其必无，遐志广度，亦可知矣。奚以
明之？夫睹僬侥之节，知非防风之胫；视象之牙，知其
大于豕也；见狸之尾，知其小于豹也。故睹一可以知
百，观此可以明彼。是以蹄洼之内，不生蛟龙；培𪣻之
上，不植松柏。非水土之性，有所不生。乃其营宇隘也。
数粒而炊，秤薪而爨，非苟为艰难，由性褊吝而细碎
也。项羽不学一艺，韩信不营一餐。非其心不爱艺，口
不嗜味，由其性大，不缀细业也。晋文种米，曾子植羊，
非性暗憃，不辨方隅，以其运大不习小务也。智伯庖
人，亡炙一而即知之，韩魏将反而不能知，邯郸子
阳园亡一桃而即觉之，其自亡也而不能知，斯皆锐
情于小而忘大者也。夫钓者，虽有籊竿纤纶，芒钩芳
饵，增以詹何之妙，不能与罾罟争多；弋者挟繁弱之
弓，贯会稽之箭，加以蒲苴之巧，不能与罻罗竞获。何
者？术小故也。江湖之流，烂胔漂尸，纵横接连，而人饮
之者，量大故也。盆盂之水。鼠尾一曳。必呕吐。而弃之
者。量小故也。枳棘之生。数寸。而柚枝樟之植百尺
而莳柯，其何故耶？岂非质小者枝条蔇，而体大者节
目疏乎？是以达者之怀，则滉瀁而无涯；褊人之情，必
刻核而烦细。自上观之，趍舍之迹、宽隘之量可识矣。